觀龍和謝師厚
作者：韓維
朝代：宋

paragraphs: 龍於經傳皆有云，明幽其德能屈伸。
嘗聞於耳昧厥真，乃今睹之信所聞。
層陰填空白日昏，仰見巨尾垂輪囷。
其長百丈圍車輪，彷彿如辨鬣與鱗。
腥風蕭颯來逼人，觀者駭伏褫魄魂。
須臾摇動卷縮雲，雲氣斷岸隨飛奔。
驚雷下震萬瓦裂，暴雨一瀉群河翻。
霆收無迹雨在物，吁龍出處何其神。